b'\n_START_ARTICLE_\nSlipknot\n_START_SECTION_\nAlkuajat ennen esikoisalbumia (1996-1999)\n_START_PARAGRAPH_\nSlipknot perustettiin syyskuussa 1995 Joey Jordisonin, Shawn Crahanin ja Paul Grayn ty\xc3\xb6n tuloksena. Kolmikko oli tosin s\xc3\xa4velt\xc3\xa4nyt ensimm\xc3\xa4isi\xc3\xa4 kappaleitaan jo vuonna 1993, mutta Crahanin ty\xc3\xb6kiireiden vuoksi hanke kaatui. Ennen kuin yhtye valitsi nimekseen Slipknot, se oli k\xc3\xa4ytt\xc3\xa4nyt nimi\xc3\xa4 The Pale Ones, Pyg System ja Meld. Monet Mate. Feed. Kill. Repeat. -albumin lauluista ja osa my\xc3\xb6hemmille albumeille lis\xc3\xa4tyist\xc3\xa4 kappaleista oli tehty jo n\xc3\xa4in\xc3\xa4 aikoina. Kyseisi\xc3\xa4 kappaleita olivat muun muassa "Slipknot", "Gently" ja "Fur". Kappaleet ovat my\xc3\xb6hemmin tunnettu The Basement -sessioina._NEWLINE_Miehist\xc3\xb6nmuutoksia tapahtui jatkuvasti ennen yhtyeen ensimm\xc3\xa4isen varsinaisen studioalbumin Mate. Feed. Kill. Repeat.:n julkaisua lokakuussa 1996. Alkuper\xc3\xa4isen kokoonpanon muodostivat Anders Colsefni (laulu ja ly\xc3\xb6m\xc3\xa4soittimet), Donnie Steele (kitara), Josh Brainard (kitara), Paul Gray (basso), Shawn Crahan (ly\xc3\xb6m\xc3\xa4soittimet) ja Joey Jordison (rummut). Donnie Steele tuli uskoon albumin nauhoitusten aikana ja l\xc3\xa4hti yhtyeest\xc3\xa4. Tilalle kutsuttiin Craig Jones. _NEWLINE_Esikoisalbumin ilmestytty\xc3\xa4 Slipknot l\xc3\xa4hti kiertueelle. Joey Jordison oli kuitenkin sit\xc3\xa4 mielt\xc3\xa4, ett\xc3\xa4 yhtye tarvitsi lis\xc3\xa4\xc3\xa4 soittajia. H\xc3\xa4nen mielest\xc3\xa4 Slipknotin musiikki tarvitsi sampleja, ja kitaristi Craig Jones suostui siirtym\xc3\xa4\xc3\xa4n samplaajaksi. Uudeksi kitaristiksi pyydettiin Mick Thomson Donnie Steelen entisest\xc3\xa4 yhtyeest\xc3\xa4 Body Pitist\xc3\xa4. Yhtye tarvitsi Jordisonin mielest\xc3\xa4 my\xc3\xb6s viel\xc3\xa4 laulajan, ja vuonna 1997 yhtye kutsui Stone Sour -yhtyeest\xc3\xa4 tutun Corey Taylorin mukaan. Anders Colsefni soitti t\xc3\xa4st\xc3\xa4 l\xc3\xa4htien vain ly\xc3\xb6m\xc3\xa4soittimia, kunnes ilmoitti pian yll\xc3\xa4tt\xc3\xa4en er\xc3\xa4\xc3\xa4ss\xc3\xa4 konsertissa: "T\xc3\xa4m\xc3\xa4 on viimeinen keikkani Slipknotin riveiss\xc3\xa4!". Anders l\xc3\xa4hti, mutta jatkoi musiikin tekemist\xc3\xa4 On a Pale Horse -nimisess\xc3\xa4 yhtyeess\xc3\xa4, jossa soittivat Slipknotista tutut Paul Gray ja Shawn Crahan. Colsefnin tilalle otettiin Greg Welts. Welts kuului yhtyeeseen vuoden, kunnes vuonna 1998 h\xc3\xa4nt\xc3\xa4 pyydettiin eroamaan yhtyeest\xc3\xa4. Tilalle tuli lyhytaikaisesti Brandon Darner, joka esiintyi vain Mate. Feed. Kill. Repeat.:n j\xc3\xa4lkeisiss\xc3\xa4 konserteissa.\n_START_SECTION_\nUusi tyyli (2004-2007)\n_START_PARAGRAPH_\nVuonna 2004 julkaistulla kolmannella levyll\xc3\xa4 Vol. 3: (The Subliminal Verses) yhtye oli ottanut musiikkiinsa uudenlaisen linjan. Musiikki oli kyll\xc3\xa4 yh\xc3\xa4 progressiivista, ja sen alta paljastui jopa entist\xc3\xa4 aggressiivisempia rumpukomppeja ja kitarariffej\xc3\xa4, mutta kokonaisuudessaan albumin tyyli ei en\xc3\xa4\xc3\xa4 ollut yht\xc3\xa4 aggressiivista. Yksi syy genren muutokseen on se, ett\xc3\xa4 Corey Taylorin laulu\xc3\xa4\xc3\xa4ni on nyky\xc3\xa4\xc3\xa4n kirkkaampi, mutta h\xc3\xa4n ei pysty en\xc3\xa4\xc3\xa4 murisemaan ja karjumaan yht\xc3\xa4 lujaa kuin ennen. Kappale "Before I Forget" voitti jopa Grammy-palkinnon. My\xc3\xb6s muun muassa singlen\xc3\xa4kin julkaistu "Duality" sai paljon huomiota osakseen kuten my\xc3\xb6s "The Nameless", "Pulse of the Maggots", "The Blister Exists", "Vermilion" ja viimeiseksi mainitun akustinen versio "Vermilion Pt. 2"._NEWLINE_Jouluksi 2005 julkaistiin konserttialbumi 9.0: Live, jolla oli materiaalia Slipknotin yli 200 esiintymist\xc3\xa4 sis\xc3\xa4lt\xc3\xa4neelt\xc3\xa4 kiertueelta._NEWLINE_Lis\xc3\xa4ksi vuoden 2006 lopussa julkaistiin uusi Inside The Nine -dvd, joka sis\xc3\xa4lt\xc3\xa4\xc3\xa4 muun muassa puolitoistatuntisen elokuvan yhtyeen kiertueesta. DVD:ll\xc3\xa4 on my\xc3\xb6s henkil\xc3\xb6kohtaiset haastattelut jokaisesta yhtyeen j\xc3\xa4senest\xc3\xa4 ilman naamiota.\n_START_SECTION_\nAll Hope Is Gone (2008-2013) ja Paulin kuolema\n_START_PARAGRAPH_\nVuonna 2008 elokuussa ilmestyi nelj\xc3\xa4s studioalbumi All Hope Is Gone. Tyylilajeiltaan albumi on laajempi kuin edelliset, jotkin kappaleet ovat raskaita ja aggressiivisia, kun taas joissakin kappaleissa on t\xc3\xa4ysin puhtaita lauluosuuksia. Albumilla on esimerkiksi akustinen balladi "Snuff", joka on ennemminkin Corey Taylorin ja James Rootin toisen yhtyeen Stone Sourin tyylille ominainen kappale. All Hope Is Gone sai hyvi\xc3\xa4 arvosteluja eri tiedotusv\xc3\xa4lineiss\xc3\xa4 ymp\xc3\xa4ri maailmaa ja sen mainetta kasvatti varsinkin single Psychosocial, josta tehtiin my\xc3\xb6s musiikkivideo. Viimeisimm\xc3\xa4n musiikkivideon yhtye on tehnyt kappaleesta "Snuff"._NEWLINE_All Hope is Gone -albumin my\xc3\xb6t\xc3\xa4 Slipknot l\xc3\xa4hti my\xc3\xb6s Euroopan kiertueelle Machine Headin ja Children of Bodomin kanssa ja kes\xc3\xa4ll\xc3\xa4 2008 Slipknot kiersi Yhdysvaltoja Disturbedin kanssa. Kiertue p\xc3\xa4\xc3\xa4ttyi Las Vegasiin 31. lokakuuta 2009. Kyseinen konsertti j\xc3\xa4i Paul Grayn viimeiseksi._NEWLINE_Vuonna 2009 Slipknot voitti Suomen Emma-gaalassa Vuoden ulkomaisen artistin palkinnon yleis\xc3\xb6\xc3\xa4\xc3\xa4nestyksess\xc3\xa4._NEWLINE_Haastattelussa ennen yhtyeen debyytti\xc3\xa4 Sonispheress\xc3\xa4 Alankomaissa, Chris Fehn ilmoitti, ett\xc3\xa4 uutta materiaalia All Hope Is Gone-levyn jatkoksi tulee todenn\xc3\xa4k\xc3\xb6isesti vuonna 2010._NEWLINE_Slipknotin basisti Paul Gray l\xc3\xb6ydettiin kuolleena hotellihuoneestaan Iowassa 24. toukokuuta 2010. H\xc3\xa4n oli valmistautumassa l\xc3\xa4htem\xc3\xa4\xc3\xa4n kiertueelle Hail!- superyhtyeen kanssa. P\xc3\xa4iv\xc3\xa4\xc3\xa4 my\xc3\xb6hemmin yhtye piti Grayn lesken ja veljen kanssa lehdist\xc3\xb6tilaisuuden. Kes\xc3\xa4kuun 21. p\xc3\xa4iv\xc3\xa4 ruumiinavauksen tulokset selvisiv\xc3\xa4t ja viranomaiset vahvistivat kuolinsyyksi l\xc3\xa4\xc3\xa4kkeiden yliannostuksen. Ruumiinavaus paljasti Grayn k\xc3\xa4rsineen my\xc3\xb6s vakavasta syd\xc3\xa4nsairaudesta. Paul Grayn muistoksi julkaistiin (Sic)nesses-dvd 28. syyskuuta 2010. Gray oli yhtyeelle t\xc3\xa4rke\xc3\xa4 j\xc3\xa4sen ja kappaleiden p\xc3\xa4\xc3\xa4s\xc3\xa4velt\xc3\xa4j\xc3\xa4, ja h\xc3\xa4net menetetty\xc3\xa4\xc3\xa4n Slipknot ep\xc3\xa4r\xc3\xb6i pitk\xc3\xa4\xc3\xa4n, jatkaisivatko he uraansa. Joey Jordison ilmoitti uskovansa yhtyeen pystyv\xc3\xa4n jatkamaan uraansa, mutta Corey Taylor ei osannut luvata Slipknotin jatkavan._NEWLINE_Alkuvuonna 2011 Slipknot ilmoitti l\xc3\xa4htev\xc3\xa4ns\xc3\xa4 lyhyelle kiertueelle Paul Grayn muiston kunniaksi. Kappaleiden basso-osuudet soitti vuosina 2011\xe2\x80\x932013 yhtyeen entinen kitaristi Donnie Steele. H\xc3\xa4n soitti Joey Jordisonin rumpusetin takana, eik\xc3\xa4 h\xc3\xa4nt\xc3\xa4 n\xc3\xa4hty yleis\xc3\xb6n edess\xc3\xa4 kuin vasta konsertin lopuksi yhtyeen hyv\xc3\xa4stelless\xc3\xa4 yleis\xc3\xb6ns\xc3\xa4. Stone Sourin basisti ja Slipknotin entinen managerin Shawn Economaki on Grayn muistoksi laittanut numeron 2 bassoonsa. Seuraavana vuonna julkaistiin kokoelmalevy Antennas To Hell. Elokuussa 2012 Slipknot lanseerasi oman musiikkifestivaalinsa Knotfestin. Viimeisen kerran yhtye esiintyi Joey Jordison rumpalinaan kes\xc3\xa4kuussa 2013 Download Festivaleilla._NEWLINE_Joulukuussa 2013 Slipknot ilmoitti Joey Jordisonin eronneen yhtyeest\xc3\xa4. Jordison ilmoitti pian, ettei h\xc3\xa4n koskaan j\xc3\xa4tt\xc3\xa4isi yhtyett\xc3\xa4 ja kertoi olevansa yht\xc3\xa4 j\xc3\xa4rkyttynyt uutisesta kuin yhtyeen fanitkin. Vasta muutamaa vuotta my\xc3\xb6hemmin Jordison sanoi l\xc3\xa4ht\xc3\xb6ns\xc3\xa4 syyksi sairastumisensa selk\xc3\xa4ytimen poikittaistulehdukseen. H\xc3\xa4n toipui siit\xc3\xa4 ja on kertonut asiasta avoimesti mediassa. Jordison on sanonut haluavansa palata yhtyeeseen, jos siihen on mahdollisuus.\n_START_SECTION_\n.5: The Gray Chapter (2014-2019) ja syyte yhtyett\xc3\xa4 vastaan\n_START_PARAGRAPH_\nSlipknot teki paluun elokuussa 2014 julkaisemalla singlet The Negative One ja The Devil In I virallisella YouTube-kanavalla. Yhtyeen rumpali ja basisti ovat vaihtuneet. He esiintyv\xc3\xa4t kappaleen The Devil In I musiikkivideolla, mutta yhtye ei halunnut viel\xc3\xa4 paljastaa heid\xc3\xa4n nimi\xc3\xa4\xc3\xa4n. Uusien j\xc3\xa4senien nimet varmistettiin my\xc3\xb6hemmin, ja he ovat Jay Weinberg (rummut) ja Alessandro Venturella (basso). The Devil In I -videolla yhtyeen j\xc3\xa4senet esiintyiv\xc3\xa4t uusissa maskeissaan. Slipknotin uusin albumi .5: The Gray Chapter julkaistiin 21. lokakuuta 2014. Samalla he l\xc3\xa4htiv\xc3\xa4t pitk\xc3\xa4lle kiertueelle, jossa he soittivat suurimman osan uusista kappaleista liven\xc3\xa4._NEWLINE_18. maaliskuuta 2019 Slipknot ilmoitti erottaneensa perkussionisti Chris Fehnin yhtyeest\xc3\xa4. Yhtye julkaisi kotisivuillaan tiedotteen asiasta. _NEWLINE_Vain p\xc3\xa4ivi\xc3\xa4 aikaisemmin Fehn oli haastanut yhtyeen oikeuteen syytt\xc3\xa4en Coreyt\xc3\xa4, sek\xc3\xa4 Shawnia alipalkkauksesta._NEWLINE_Corey vastasi t\xc3\xa4h\xc3\xa4n sanomalla ett\xc3\xa4 yhtyeen ansaitsemat tulot jaetaan tasan yhtyeen j\xc3\xa4senten kesken.\n_START_SECTION_\nWe Are Not Your Kind (2019 -)\n_START_PARAGRAPH_\nSlipknot julkaisi uuden albumin vuoden 2019 elokuussa. Albumin musiikkivideoilla, sek\xc3\xa4 live esityksiss\xc3\xa4 esiintyi Slipknotin uusi j\xc3\xa4sen, joka tuli perkussionisti Chris Fehnin tilalle._NEWLINE_T\xc3\xa4m\xc3\xa4n uuden j\xc3\xa4senen nime\xc3\xa4, eik\xc3\xa4 henkil\xc3\xb6llisyytt\xc3\xa4 olla vahvistettu, mutta yhtyeen fanit antoivat h\xc3\xa4nelle lempinimen "Tortilla Man" (suomeksi. Tortillamies)._NEWLINE_Slipknot yhtyeen j\xc3\xa4senet ottivat t\xc3\xa4m\xc3\xa4n lempinimen vastaan huumorimielell\xc3\xa4 ja alkoivat heitt\xc3\xa4\xc3\xa4 yleis\xc3\xb6\xc3\xb6n tortilloja soittaessaan elokuussa Pennsylvaniassa._NEWLINE_N\xc3\xa4ihin tortilloihin oli piiretty Tortillamiest\xc3\xa4 kuvaava hymynaama._NEWLINE_Tortillamiehen ep\xc3\xa4ill\xc3\xa4\xc3\xa4n olevan todellisuudessa Michael Half, joka on tehnyt aikaisemmin musiikkiprojekteja Shawnin kanssa, mutta Slipknot ei ole vahvistanut t\xc3\xa4t\xc3\xa4 virallisesti.\n_START_SECTION_\nLavaesiintyminen\n_START_PARAGRAPH_\nSlipknot tunnetaan my\xc3\xb6s live-esiintymisist\xc3\xa4\xc3\xa4n, jotka olivat etenkin yhtyeen alkutaipaleella harvinaisen aggressiivisia. Muun muassa yhtyeen DJ Sid Wilson on ennen sytytt\xc3\xa4nyt itsens\xc3\xa4 tuleen lavalla. Wilson mursi my\xc3\xb6s molemmat kantap\xc3\xa4\xc3\xa4ns\xc3\xa4 All Hope Is Gone -kiertueen avauskonsertissa hyp\xc3\xa4tess\xc3\xa4\xc3\xa4n rumpujalustalta alas. Ly\xc3\xb6m\xc3\xa4soittaja Shawn Crahanilla on todettu lievi\xc3\xa4 mielenterveysongelmia ja h\xc3\xa4n on k\xc3\xa4ytt\xc3\xa4ytynyt joskus hyvin v\xc3\xa4kivaltaisesti yhtyeen konserteissa. Slipknot on my\xc3\xb6s palkittu parhaana live-yhtyeen\xc3\xa4 vuonna 2013.'